Birgitte Vind (S), 2025-04-08:
Tak for det.
I 1991, da jeg fik mit første lederjob, blev der på arbejdspladsen studset lidt over, at jeg insisterede på at udskifte skrivemaskinen på kontoret med en elektrisk skrivemaskine.
Digitaliseringen af den offentlige sektor i fuld gang, og siden har ingen sådan rigtig kigget sig tilbage, og vi har aldrig nogen sinde tænkt, at digitaliseringen af vores samfund ikke var et fremskridt.
I Danmark har vi nemlig aldrig været bange for udvikling.
Det ligger vel nærmest sådan i vores dna, at udvikling kan være til gavn for et samfund og dets borgere og forbedre det enkelte menneskes livsvilkår.
I redegørelsen, som vi skal debattere i dag, kan vi da også endnu en gang se, at Danmark sammenlignet med resten af EU ligger helt fremme, både når det handler om den digitale omstilling af virksomheder, en effektiv infrastruktur og befolkningens digitale færdigheder, og ikke mindst er danskernes tillid til offentlige digitale løsninger temmelig høj.
Hele 82 pct. af danskerne har generelt tillid til offentlige digitale løsninger.
Men vi må også erkende, at vi i dag ikke bare er blevet afhængige af store techgiganter.
Techgiganterne har også sat sig på dannelse og påvirkning af vores børn og unge, og det har haft enorme konsekvenser for vores børn og unge, at de bliver suget ind i en verden af vanedannende designs, afhængighed og indhold, som ville være fuldstændig ulovligt at lade børn møde i den fysiske verden.
Som det udviklingsparate, men også meget tillidsfulde samfund, vi er, har vi ikke haft beredskabet til at modstå de udefrakommende kræfter, der med profitten for øje har udnyttet vores alle sammens tillid til fremskridtet.
De mange data, der høstes, de vanedannende designs, som børn udsættes for, og det ikkealderssvarende indhold, som børn møder, understøtter ikke vores fælles værdier og vores samfund.
Så jeg vil bruge anledningen til at sige tak til digitaliseringsministeren for at have kastet sig ind i arbejdet med bedre beskyttelse af vores børn.
Det er enormt betydningsfuldt, og jeg ser virkelig frem til, at vi inden længe også ser resultaterne af arbejdet med en e-wallet, igennem EU-arbejdet selvfølgelig, der netop skal beskytte børn mod ikkealderssvarende indhold.
Vi skal også trække i arbejdstøjet, når det kommer til erhvervslivet, særlig de små og mellemstore virksomheder.
Vores SMV'er udgør 99 pct. af alle danske virksomheder og står for en tredjedel af beskæftigelsen.
Hvis vi skal rykke digitaliseringen og dansk konkurrenceevne, skal vi rykke ved SMV'erne.
Det handler om konkurrenceevne, men det handler også om arbejdspladser.
Det handler om vores samfund, og derfor bliver vi selvfølgelig også nødt til at se på, hvordan vi kan sikre endnu bedre rammer for danske virksomheders teknologiske vækst og udvikling.
Hvordan kan vi gøre det nemmere for SMV'erne at udnytte den nyeste teknologi?
Det spørgsmål skal vi stille os selv.
Jeg har ikke svarene her i dag, men redegørelsen redegør jo ret klart for, at det er et af de områder, vi kan tage fat på.
Vi kan heller ikke sige digital udvikling uden at sige kunstig intelligens, for hvordan sikrer vi at udnytte de enorme potentialer, der ligger i udviklingen og brugen af kunstig intelligens?
Hvordan sikrer vi, at teknologien skal understøtte de værdier, som vores samfund bygger på?
Selvfølgelig skal kunstig intelligens bruges til at skabe en endnu bedre offentlig sektor, mere plads til nærvær og mindre tunge arbejdsgange.
De værdier blev en del af aftalen for strategisk indsats for kunstig intelligens, og tak for det.
Teknologi skal ikke alene ses som spareøvelse.
Digitaliseringen er jo ikke noget, vi skal frygte.
Det er noget, vi skal tage ansvar for.
Det er der.
Jeg læser vedtagelsesteksten op, og det er på vegne af Socialdemokratiet, Venstre, Moderaterne, Konservative, Radikale, Socialistisk Folkeparti, Enhedslisten, Alternativet, Danmarksdemokraterne, Liberal Alliance og Dansk Folkeparti.
Forslag til vedtagelse
»Folketinget noterer sig, at redegørelsen om Danmarks Digitale Udvikling viser, at Danmark ligger helt i toppen i Europa, når det gælder den digitale udvikling.
Selv om Danmark er langt fremme, er der stadig udfordringer.
Regeringen bør derudover have fokus på cybersikkerhed og kritisk digital infrastruktur.«
Tak for ordet.